Okresná prokuratúra Galanta 
Obrancov mieru 2, 924 29 Galanta 1 	

Sp. zn. : 3 Pv 48/15/2202	Galanta, 2.7.2015
EEČ : 2-17-148-2015

U Z N E S E N I E

Trestná vec:	obvinený XXXXX 
Prečin:	Zanedbanie povinnej výživy podľa § 207 odsek 1 Trestného zákona číslo 300/2005 Zbierky zákonov v znení zákona číslo 1/2014 Zbierky zákonov

Rozhodol: 	prokurátorka Okresnej prokuratúry Galanta
Podľa § 215 odsek 1 písmeno h Trestného poriadku s poukazom na § 86 odsek 1 písmeno a Trestného zákona zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
ako otec mal. XXXXX, nar. XXXXX, hoci mu v zmysle zákona o rodine vyplýva povinnosť vyživovať svoje dieťa, pričom rozsah vyživovacej povinnosti mu bol upravený rozsudkom Okresného súdu v Galante, sp. zn. XXXXX zo dňa 17. 07. 2014, právoplatným dňa 02. 08. 2014, bol zaviazaný prispievať na výživu svojho mal. syna XXXXX, trvale bytom XXXXX trvale bytom Bratislava - Petržalka, ul. Strečnianska č. 3059/9, prechodne bytom XXXXX ul. Hlavná č. 1216, mesačne sumou vo výške 27,13 Eur, vždy do 15-teho dňa toho ktorého mesiaca vopred k rukám matky maloletého, ako aj na základe rozsudku Okresného súdu v Galante, sp. zn. XXXXX zo dňa 13.01.2015, právoplatným dňa 28.01.2015, bol zaviazaný prispievať na výživu svojho mal. syna XXXXX bytom XXXXX mesačne sumou vo výške 100,- Eur, túto svoju povinnosť si v Jelke a všade tam, kde sa zdržiaval riadne a pravidelne neplnil v období od mesiaca august 2014 doposiaľ, čím mu za uvedené obdobie vznikol dlh na výživnom vo výške 462,78 Eur, pričom do skončenia skráteného vyšetrovania uhradil sumu 320,- Eur,

lebo zanikla trestnosť činu

Odôvodnenie:
Poverený príslušník Okresného riaditeľstva PZ v Galante, Obvodného oddelenia PZ XXXXX uznesením ČVS: ORPXXXXX zo dňa 9. 1. 2015 v  zmysle § 199 ods. 1 Trestného poriadku začal trestné stíhanie a súčasne podľa        § 206 ods. 1 Trestného poriadku vzniesol obvinenie XXXXX za prečin zanedbania povinnej výživy  podľa § 207 ods. 1 Trestného zákona na tom skutkovom základe, ako je uvedené vo výrokovej časti tohto uznesenia. 
	Podľa § 207 ods. 1 Trestného zákona prečinu zanedbania povinnej výživy sa dopustí ten, kto najmenej tri mesiace v období dvoch rokov neplní, čo aj z  nedbanlivosti, zákonnú povinnosť vyživovať alebo zaopatrovať iného.

	V priebehu skráteného vyšetrovania boli k predmetnej trestnej veci vypočutí obvinený XXXXX a svedkyňa - poškodená XXXXX, do vyšetrovacieho spisu boli zadovážené listinné dôkazy, ako napr. rozsudok Okresného súdu Galanta sp. zn. XXXXX zo dňa 13. 1. 2015, právoplatný dňa 28. 1. 2015, uznesenie Okresného súdu Galanta sp. zn. 24P 159/2014 zo dňa 9. 7. 2014, právoplatné dňa 2. 8. 2014, rodný list mal. XXXXX, výpis z bankového účtu XXXXX,  správy a vyjadrenia z ÚPSVaR XXXXX, Sociálnej poisťovne pobočka XXXXX, Daňového úradu XXXXX, Obce Cabaj - Čápor, výpis z evidenčnej karty vodiča a iné.

	Svedkyňa - poškodená XXXXX do zápisnice o jej výsluchu dňa 19. 4. 2015 uviedla, že obvinený XXXXX si svoju vyživovaciu povinnosť voči mal. synovi XXXXX riadne a pravidelne neplnil, od mesiaca august 2014 do dňa uskutočnenia jej výsluchu jej bývalý druh zaplatil určitú sumu výživného sporadicky dňa 21. 2. 2014 jej zaslal sumu 80 Eur a v mesiaci apríl 2015 sumu 120 Eur. Obvinený XXXXX sa o svojho syna nezaujímal, nekupoval mu žiadne ošatenie, potraviny ani lieky. Do mesiaca apríl 2015 vrátane jej bol na zameškanom výživnom dlžný sumu 142, 78 Eur. Napriek uvedeným skutočnostiam jej syn mal. XXXXX netrpel a netrpí hmotnou núdzou.  
	Obvinený XXXXX sa k spáchaniu predmetného prečinu v plnom rozsahu priznal.
			
Dňa 30. 4. 2015 poverený príslušník PZ predložil na Okresnú prokuratúru Galanta vyšetrovací spis s návrhom na konanie o dohode o vine a treste. Počas predmetného konania na Okresnej prokuratúre Galanta dňa 22. 6. 2015 obvinený predložil potvrdenia z banky, preukazujúce uskutočnené prevody peňažných prostriedkov z jeho bankového účtu na bankový účet svedkyne - poškodenej XXXXX (vklad v hotovosti dňa 27. 5. 2015 v sume 245 Eur a vklad v hotovosti zo dňa 15. 6. 2015 v sume 100 Eur). Z uvedených dokladov je zrejmé, že obvinený si svoju vyživovaciu povinnosť na maloletého syna splnil v plnom rozsahu a jeho matke uhradil zameškané výživné v plnom rozsahu, t. j. od mesiaca august 2014 do mesiaca jún 2015 vrátane.

Následne dňa 23. 6. 2015 bola telefonicky kontaktovaná svedkyňa - poškodená XXXXX, ktorá potvrdila skutočnosti deklarované a preukázané obvineným počas konania o dohode o vine a treste, t. j. že obvinený vyrovnal dlh na zameškanom výživnom voči ich spoločnému synovi v plnom rozsahu. Zároveň potvrdila skutočnosť, že uvedený trestný čin nemal na jej syna, mal. XXXXX, trvalo nepriaznivé následky.

Podľa ustanovenia § 86 písm. a) Trestného zákona trestnosť trestného činu zanedbania povinnej výživy (§ 207) zaniká, ak trestný čin nemal trvalo nepriaznivé následky a  páchateľ svoju povinnosť dodatočne splnil skôr, než sa súd odobral na záverečnú poradu.

	Dodatočným uhradením dlžného výživného obvinený XXXXX splnil podmienky osobitného ustanovenia o účinnej ľútosti podľa § 86 písm. a) Tr. zákona, a nakoľko neplnenie vyživovacej povinnosti nemalo trvalo nepriaznivé následky, trestnosť činu- zanedbania povinnej výživy podľa § 207 ods. 1 Trestného zákona zanikla.
	
	Pretože trestnosť činu zanikla, bolo potrebné rozhodnúť tak, ako je uvedené vo výrokovej časti tohto uznesenia.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok.

JUDr. Michaela Jančárová
prokurátorka